उपरोक्‍त के परिप्रेक्ष्‍य में जगत के बारे में बताना जरूरी है। जगत कोई 15-16 साल का लड़का था । दुबला पतला, आवाज भी उसी की कद काठी के अनुरूप ही थी, वर्कशाप से करीब 3-4 कि0मी0 पर उसका घर था । घर में मां थी, एक बड़ी बहन थी उसकी उम्र यही कोई 20-21 साल की । दिखने में अप्रतिम सुन्‍दरता की मूर्ति, मधुर स्‍वभाव, इसलिये पिताजी ने उसका नाम रख दिया था मधु , कद काठी ठीक थी न तो अधिक मोटी थी न बिल्‍कुल पतली । इग्‍नु से बी0ए0 किया था अब एम0ए0 का इम्‍तहान भी इग्‍नू से ही करने की इच्‍छा थी । पिता अभय दास नगर निगम में चतुर्थ श्रेणी के कर्मचारी थे, न कभी उन्‍होने अपने स्‍थाई होने की बात किसी से कही न किसी ने करने की सोची । हां अपनी मितव्ययता के चलते उन्‍होने एक दो कमरे का मकान, एक रसोई, एक स्‍नानघर एक शौचालय तथा आगे छोटा सा सहन उन्‍होने बनवा दिया था ।